贺新凉 青藜雨中至自毗陵，书报雪客，用顾庵先生韵
王槩 (Qing)
猬磔还连卷。正撚须、踏翻醋瓮，大难清遣。剥啄双扉声渐急，锦溅青泥如泫。小花骢、蒙毡如茧。新雨不来来旧雨，出郊垌、顾我情非浅。蕉已剥，心难展。轻车重碾苔纹显。话春阴、素瓷绿蚁，黄芽白扁。拟过苏端效泥饮，憾少陆家书犬。相促膝、思君宁免。孙楚楼边春草没，紫绮裘、敝尽谁容典。蒿满径，总不剪。